鸞車引
作者：晁補之
朝代：宋

paragraphs: 推鸞車，伐鼉鼓。
從帝子，迎天女。
天女喜，立龍旂。
馮小寶，光陸離。
雲斑斑，覆銅山。
新城鳴鴂如乳烏，飛來爲爾棲青梧。
控鶴府令雲衣裾，僕射竄死令公誅。
婦懼兒無呼，兒呼驚索胡。
宜都內人立次且，手擎何物金唾壺，請爲大家畫長圖。
徐公子，譁且止，卿無來，明堂屢舞覆龍盃。
覆盃之傍戲大鼠，卿欲投之梁公懼。